### NN 88/2022 (29.7.2022.), Odluka o naknadi za razvoj trgovačkog društva Vodovod d.o.o., Slavonski Brod

Vodovod d.o.o.

1378

Na temelju članka 52. Zakona o financiranju vodnoga gospodarstva (»Narodne novine«, br. 153/09, 90/11, 56/13, 154/14, 119/15, 120/16, 127/17 i 66/19), članka 23. stavka 1. postavka 4. i čl. 24. st. 2. Zakona o vodnim uslugama (»Narodne novine«, br. 66/19) i čl. 46. Društvenog ugovora, Skupština trgovačkog društva Vodovod d.o.o., Nikole Zrinskog 25, Slavonski Brod, održanoj 18. srpnja 2022. godine dvostrukom većinom glasova donijela je

ODLUKU

O NAKNADI ZA RAZVOJ

Članak 1.

Na području pružanja vodnih usluga Vodovod d.o.o., Nikole Zrinskog 25, Slavonski Brod, (dalje u tekstu: javni isporučitelj vodnih usluga) koje čine područja: grad Slavonski Brod i općina Sibinj plaća se naknada za razvoj.

Članak 2.

Obveznik naknade za razvoj je korisnik vodne usluge javne vodoopskrbe i javne odvodnje.

Članak 3.

Osnovica naknade za razvoj je kubični metar (m3) isporučene vodne usluge iz članka 2. ove Odluke.

(Za korisnike vodnih usluga priključene na sustav javne odvodnje, koji nisu priključeni na sustav javne vodoopskrbe, osnovica naknade za razvoj je jedinica mjere kubični metar (m3) isporučene vodne usluge javne odvodnje.)

Članak 4.

Naknada za razvoj uvodi se u jednoj visini na uslužnom području, i iznosi 1,5 kuna po osnovici iz stavka 3. ove Odluke (kn/m3).

Članak 5.

Naknada za razvoj iz ove Odluke obračunava se putem računa za vodnu uslugu, na kojima se zasebno iskazuje.

Naknada za razvoj plaća se u rokovima dospijeća cijene vodne usluge po računima za vodnu uslugu.

Članak 6.

Javni isporučitelj vodnih usluga u obvezi je prikupljena sredstva naknade za razvoj evidentirati u svojim poslovnim knjigama na zasebnim pozicijama.

Članak 7.

Prihodi od naknade za razvoj koriste se za financiranje gradnje komunalnih vodnih građevina za područja jedinica lokalne samouprave na kojima se plaća naknada za razvoj i služi isključivo korisnicima vodnih usluga na području te jedinice lokalne samouprave, sukladno Planu gradnje komunalnih vodnih građevina.

Pod izdacima gradnje komunalnih vodnih građevina treba podrazumijevati sve izdatke koji su nužni da se pripremi, provede i pusti u uporabu projekt gradnje komunalnih vodnih građevina (CAPEX), što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu) izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinsko-pravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima. Sredstva zajedničkog dijela naknade za razvoj koriste se za financiranje gradnje komunalnih vodnih građevina, rješavanje imovinsko-pravnih odnosa vezanih uz gradnju komunalnih vodnih građevina te financiranje otplate zajmova i kredita danih u svrhu gradnje komunalnih vodnih građevina.

(Prihodi od naknade za razvoj koriste se i za financiranje otplate zajmova i kredita za gradnju komunalnih vodnih građevina sukladno financijskom planu javnog isporučitelja vodnih usluga.)

Članak 8.

Nadzor nad obračunom i naplatom naknade za razvoj provodi Ekonomsko-financijski sektor, Odjel financija i Skupština društva na temelju dostavljenog izvješća, koje se dostavlja jednom godišnje jedinicama lokalne samouprave na čijem području se obračunava i naplaćuje naknada za razvoj.

Članak 9.

Stupanjem na snagu ove Odluke, prestaju važiti:

– Grad Slavonski Brod: Odluka o obračunu i naplati naknade za razvoj sustava javne vodoopskrbe i javne odvodnje na području grada Slavonskog Broda, klasa: 311-02/15-01/4, urbroj: 2178/01-07-15-3, od 18. ožujka 2015. godine

– Općina Sibinj: Odluka o obračunu i naplati naknade za razvoj sustava javne vodoopskrbe i javne odvodnje na području općine Sibinj, klasa: 363-01/15-01/17, urbroj: 2178/08-01-15-1, od 23. listopada 2015. godine

Članak 10.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 7. ove Odluke.

Članak 11.

Ova Odluka objavljuje se u »Narodnim novinama« i stupa na snagu 19. srpnja 2022. godine.

Slavonski Brod, 18. srpnja 2022.

Predsjednik Skupštine
 Vodovoda d.o.o., Slavonski Brod
 Mirko Duspara, dr. med., v. r.